Luister: Rassie kap na Nick op TwitterRassie Erasmus tydens verlede jaar se toets in Dublin. Foto: Ken Sutton/AFP. Die gort is behoorlik gaar ná die jongste episode van The Final Whistle op SuperSport. Nick Mallett het in ŉ neutedop in die ateljee gesê dat Rassie Erasmus veel eerder daarop moet fokus om die pad van voornemende skeidsregters en afrigters makliker te maak as om sy sosialemedia-vaardighede uit te stal. “Dit is deel van sy pligte as direkteur van rugby en dit is ŉ baie verantwoordelike pos. Hy moenie op sosiale media wees en oor die Springbokke praat nie; hy moet sy werk ordentlik doen,” het Mallett gesê. Nodeloos om te sê het Erasmus nie met die voormalige nasionale afrigter – wat destyds ŉ rits toetse op ŉ streep saam met die Springbokke gewen het – se kommentaar saamgestem nie en hy het sy misnoeë met ŉ stemboodskap op Twitter te kenne gegee. “Ek het gesukkel om te slaap, want jou kommentaar het my baie omgekrap. Dit is veral die dinge wat jy gesê het wat niks om die lyf het nie, wat my pla,” het Erasmus gesê. “Nick, ek gaan dit vir jou sê soos wat dit is – jy weet nie wat ŉ direkteur van rugby is óf wat sy posbeskrywing behels nie. Ek stel nie afrigters aan nie; ek beskik trouens nie oor die nodige gesag om dit te doen nie.” Nick Mallett. (Foto: Skermskoot/SuperSport) Hy het ook daarop gesinspeel dat hy nie sommer met sy twiets sal ophou nie. “Jy raak dinge kwyt dat ek die skeidsregters moet gereedkry en my twiets oor die Springbokke moet stopsit. Die Springbokke is my hoofprioriteit en ek sal enigiets doen om toe te sien dat hulle op die wenpad bly. Jy moet dus asseblief nie probeer om my van stryk te bring nie.” Volgens Eramsus is daar inderdaad strukture in plek om dinge makliker vir opkomende skeidsregters te maak, maar die finale sê lê egter steeds by Wêreldrugby. “As jy enigsins in hierdie verband kan help, sal dit baie gaaf wees. Ek wens dat julle eers die waarheid probeer uitvind voordat julle ‘kundige’ kommentaar lewer.” Wêreldrugby het die 50-jarige afrigter al twee keer geskors vanweë sy kritiek teen skeidsregters op Twitter. En volgens John Smit is dit moeilik om elke keer vir SA Rugby se direkteur van rugby in die bres te tree. “Die manier waarop hy dinge benader het, is nie reg nie. Wil jy vir my vertel dat Rassie die enigste afrigter is vir wie skeidsregterbeslissings ŉ frustrasie is?” het die voormalige Springbok-kaptein op ŉ BBC-rugbypodsending gevra. Volgens Smit moet Erasmus se vlytige vingers in toom gehou word. “Iets moet gedoen word – hy maak dinge moeilik vir sy span. Dit is nou baie makliker om nie van ons [die Springbokke] as ŉ rugbyspan te hou nie.” Wish they will just ask for the truth first before they give ‘expert opinions’ pic.twitter.com/32dcX6m6Ng — Rassie Erasmus (@RassieRugby) February 11, 2023